
P R E D B E Ž N Á  I N F O R M Á C I A  

(podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov)

1. Pripravovaný právny predpis:

Návrh vyhlášky Ministerstva zdravotníctva Slovenskej republiky, ktorou sa mení vyhláška Ministerstva zdravotníctva Slovenskej republiky č. 99/2016 Z. z. o podrobnostiach o ochrane zdravia pred záťažou teplom a chladom pri práci v znení neskorších predpisov (ďalej len „návrh vyhlášky“).

2. Základné ciele právnej úpravy:

Návrh vyhlášky sa predkladá v súvislosti so zmenami v § 37 návrhu zákona č. 165/2026 Z. z., ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (ďalej len „zákon č. 355/2007 Z. z.“). Vyhláška Ministerstva zdravotníctva Slovenskej republiky č. 99/20106 Z. z. o podrobnostiach o ochrane zdravia pred záťažou teplom a chladom pri práci v znení neskorších predpisov je vykonávacím predpisom zákona č. 355/2007 Z. z. V zákone č. 165/2026 Z. z., ktorým sa mení a dopĺňa zákon č. 355/2007 Z. z., sa v § 37 vypúšťa povinnosť zamestnávateľa vypracovať prevádzkový poriadok pri práci z dôvodu záťaže teplom alebo záťaže chladom pri práci z technológie.
3. Zhodnotenie súčasného stavu:

V súčasnosti je zamestnávateľ povinný mať na pracovisku vypracované dva dokumenty, ktoré súvisia so zdravotným rizikom pri práci a to prevádzkový poriadok a posudok o riziku. Po nadobudnutí účinnosti návrhu zákona č. 165/2026 Z. z., ktorým sa mení a dopĺňa zákon č. 355/2007 Z. z. (od 15.7.2026), zamestnávateľ bude povinný mať na pracovisku vypracovaný len jeden dokument, ktorým je posudok o riziku. Vypustením povinnosti zamestnávateľa vypracovať prevádzkový poriadok sa zníži jeho administratívne zaťaženie, nezníži sa ochrana zdravia zamestnancov pri práci. Z uvedeného dôvodu sú v návrhu vyhlášky vypustené ustanovenia súvisiace s prevádzkovým poriadkom pri vystavení zamestnancov zdravotnému riziku z dôvodu záťaže teplom alebo záťaže chladom pri práci z technológie. Zároveň sa precizuje ustanovenie, ktoré sa týka posúdenia zdravotného rizika a vypracovania posudku o riziku. 

4. Spôsob zapojenia verejnosti do prípravy právneho predpisu:

Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodov 2 a 3.

5. Predpokladaný dátum začiatku a konca pripomienkového konania:

Dátum začiatku PK: júl/2026
Dátum konca PK:  august/2026

